#Адыгэ_уэрэдыжь

Рахьмэ и гъыбзэ

"Рахьмэ и гъыбзэр" щаусар къухьэпIэмкIэ щыпсэу адыгэхэм я дежщ, нэхъ тэмэму жыпIэмэ, Унэрокъуэ-хьэблэщ. XIX лIэщIыгъуэм и кIэхэм я щIыналъэр зыбгына мухьэжырхэм ар Тыркум здахьащ. Тыркум и Анталие, Эскишехир вилайетхэм щыпсэу адыгэхэм мы уэрэдыр фIы дыдэу ялъагъу икIи нобэр къыздэсым жаIэ.
Гъыбзэр зытхыжар философие щIэныгъэхэм я доктор, Германием щыпсэу Озбек (Едыдж) Батрайщ. Езыгъэтхыжар и анэрщ – Жанчэтхэ япхъу Гуащэхъурейщ. Абы къызэриIуэтэжамкIэ, Рахьмэ нэхъ хъыджэбз дахэ жылэ псом дэстэкъым, ауэ и дахагъым насыпыфIэ дэхъуакъым. Гъунэгъу къутырым щыпсэу къэзакъ къулеижь гуэр къылъыхъуати, пщащэр хуэмейуэ абы иратащ. И псэм фIыуэ илъэгъуа къуажэ щIалэм – "шордакъым тесу" пщащэм къыкIэлъыплъым – пэIэщIэ ящIа цIыхубзым зыхэхуа псэукIэр къытохьэлъэ, уеблэмэ сабий иIэнуми игъэгуфIэркъым.
Рахьмэ и гъыбзэр абазэхэхэрщ зыусар. Къэбэрдей псэлъэкIэм уэрэдыр къыщидгъэзагъэм, псалъэхэм я мыхьэнэр къэнами, езым щIэлъ жьыуэр щIыпIэ-щIыпIэхэм деж къута щыхъуащ… . 

Я тхьэмахуэр къэсмэ, члисэр къагъаджэ, 
Азэн джэ макъ гущэм сэ сыныщIохъуэпс.

Ежьу: Уей-нэ, уей-нэ-ринэ, уей-нэ-рей,
Рахьмэ мыгъуэм Тхьэр еуаи.
Уей-нэ, уей-нэ-ринэ, уей-нэ-рей,
Рахьмэ мыгъуэм Тхьэр еуаи.

А, си ныбжьэгъу пщащэхэ, Тхьэр сэ къызэуаи.
Мы Истамбыл КъурIэныр къызогъэбзэрабзэ.
Я къуалэбзу гущэри си гъуэмылэ шхынщ.

Ежьу.

Я нэщI мазищри сэ къызагъэнэщIыр,
Сызэрыхагъэщхьэж гущэри я кхъуэлыжь гъэгъуарщ.

Ежьу.

Я лъэхъстэн вакъэр сэ къызагъэлъыхъуэ, 
Сэ къыслъыхъуа гущэри джаурыжь нащхъуэрт.

Ежьу.

Мы си данэ джанэр зэрыбухъарыбгъэ,
Ныбэм ихъухьа гущэри къэзакъыжьым ейщ.

Ежьу.

Мы ди къуажэ щIалэхэр я шордакъым къисщ,
Дэ ди къуажэ нысэхэр гущэри ческIэ кърахьэкI.

Ежьу.

Мы си лъахъстэн вакъэм си лъакъуэхэр къехуз, 
Си гур мэуз гущэри гъыбзэр сегъэус.

Ежьу.

Шхьэныкъуэ Анзор и фейсбук напэк1уэц1ым къитхыжащ